b'\n_START_ARTICLE_\nValentina Teresjkova\n_START_SECTION_\nTidlige liv\n_START_PARAGRAPH_\nTeresjkova blev f\xc3\xb8dt til en familie, hvor faderen, Vladimir Teresjkov, var bonde, men mistede livet i tjeneste for Den R\xc3\xb8de H\xc3\xa6r under Vinterkrigen, da Teresjkova var blot 2 \xc3\xa5r. Moderen opdrog derefter Teresjkova og hendes to s\xc3\xb8skende egenh\xc3\xa6ndigt, alt imens hun arbejdede p\xc3\xa5 et bomuldsspinderi. Teresjkova kom selv til at arbejde p\xc3\xa5 selvsamme fabrik fra atten\xc3\xa5rsalderen. _NEWLINE_I fritiden fandt hun i en tidlig alder interesse for faldsk\xc3\xa6rmsudspring. Interessen for luftsport udfoldede sig i den lokale aeroklub, hvor hun havde sit f\xc3\xb8rste udspring i en alder af 22 \xc3\xa5r, og som amat\xc3\xb8r foretog hun mindst 126 udspring. Samtidigt indrulleredes hun i det sovjetiske ungdomspolitiske parti, Komsomol.\n_START_SECTION_\nUdv\xc3\xa6lgelse og tr\xc3\xa6ningsforl\xc3\xb8b\n_START_PARAGRAPH_\nI 1962 blev Teresjkova udvalgt som kandidat til at v\xc3\xa6re kosmonaut ved Sovjetunionens rumprogram for kvinder, hvor hun var \xc3\xa9n ud af fem kandidater fra mere end 400 ans\xc3\xb8gere. De udvalgte kvinder til rumprogrammet var Tatiana Kuznetsova, Irina Solovjeva, Zhanna Jerkina, Valentina Ponomarjeva, og Teresjkova. Teresjkovas erfaring med faldsk\xc3\xa6rmsudspring blev et springende punkt i forbindelse med udv\xc3\xa6lgelsen, da gode og pr\xc3\xa6cise evner udi udspring var vigtigt. \xc3\x85rsagen dertil var, at programmets type af rumkapsel var konstrueret s\xc3\xa5ledes, at kosmonauten ved tilbagevenden fra kosmos var n\xc3\xb8dsaget til og instrueret i at skulle kastes ud af kapslen, mens denne stadig var p\xc3\xa5 himlen. I forbindelse med udv\xc3\xa6lgelsesprocessen skulle Nikita Khrusjtjov, den sovjetiske leder som havde autoriseret rumprogrammet, desuden i s\xc3\xa6rdeleshed have fundet Teresjkova interessant som repr\xc3\xa6sentant for Den Sovjetiske Union, idet hendes baggrund gjorde, at hun kunne fremf\xc3\xb8res som en j\xc3\xa6vn, socialistisk kvinde, som, under socialismen, kunne opn\xc3\xa5 at drage mod verdensrummet. _NEWLINE_Tr\xc3\xa6ningsforl\xc3\xb8bet var identisk med forudg\xc3\xa5ende mandlige, sovjetiske kosmonauters. Ang\xc3\xa5ende det teoretiske aspekt, udgjordes dette af intensive instruktioner i raketteknologi, astronomi og navigationsteknikker. Den fysiske optr\xc3\xa6ning indebar blandt andet tr\xc3\xa6ning i v\xc3\xa6gtl\xc3\xb8s tilstand og faldsk\xc3\xa6rmsudspring.\n_START_SECTION_\nTeresjkovas rumf\xc3\xa6rd\n_START_PARAGRAPH_\nDen 16. juni 1963 blev Teresjkova sendt ud i rummet med Vostok 6. Dermed blev hun den f\xc3\xb8rste kvinde i verdenshistorien til at befinde sig i det ydre rum. Opsendelsen var en del af et Vostok dobbeltprogram, hvor Vostok 6, med Teresjkova ombord, og Vostok 5, med kosmonauten Valeri Bykovsky ombord, samtidigt var i kosmos. De to fart\xc3\xb8jer havde forskellige kredsl\xc3\xb8b, men p\xc3\xa5 et tidspunkt var de blot tre mil fra hinanden, hvilket gjorde det muligt for de to kosmonauter kort at kommunikere. Dette blev anden gang i rumfartshistorien, at to kosmonauter har kommunikeret, mens de begge har befundet sig i kosmos._NEWLINE_Der forekom komplikationer i forbindelse med rumf\xc3\xa6rden, da en bremsemekanisme var fejlprogrammeret. Dette var en teknisk fejl, som kunne have f\xc3\xa5et fatale konsekvenser, da fart\xc3\xb8jet ikke havde v\xc3\xa6ret i stand til at vende tilbage til Jorden, hvis det ikke var blevet justeret. Teresjkova bem\xc3\xa6rkede imidlertid dette forholdsvist hurtigt, hvorfor hun fejlmeldte til kontrolcentret, som gav hende nye data, der korrigerede fejlprogrammeringen._NEWLINE_Den 19. juni, efter 2 dage, 22 timer og 50 minutter i rummet, ramte Vostok 6 atmosf\xc3\xa6ren og Teresjkova sk\xc3\xb8d sig ud med katapults\xc3\xa6de, hvorp\xc3\xa5 hun succesfuldt, endog i kraftig vind, sv\xc3\xa6vede i faldsk\xc3\xa6rm ned mod jorden. Hun landede ved s\xc3\xb8en Kulundinskoje, i et territorium ved Republikken Altaj._NEWLINE_Selvom der var planer om at sende flere kvinder i kredsl\xc3\xb8b blev ingen andre fra Teresjkovas gruppe sendt op. Der gik 19 \xc3\xa5r f\xc3\xb8r den n\xc3\xa6ste kvinde, Svetlana Savitskaja, fl\xc3\xb8j i rummet. Efter Ruslands overtagelse af Sovjetunionens rumprogram har kun to russiske kvinder - Jelena Kondakova og Jelena Serova - fl\xc3\xb8jet i rummet.\n_START_SECTION_\nUddannelse\n_START_PARAGRAPH_\nEfter rumflyvningen studerede hun til ingeni\xc3\xb8r og blev kosmonautingeni\xc3\xb8r i 1969.\n_START_SECTION_\nSovjetisk politisk karriere\n_START_PARAGRAPH_\nDen historiske rumf\xc3\xa6rd vandt Teresjkova vid ber\xc3\xb8mmelse, hvorp\xc3\xa5 hun skabte en politisk karriere. Fra 1966 til 1974 var hun medlem af den \xc3\x98verste Sovjet, fra 1974 til 1989 var hun medlem af Pr\xc3\xa6sidiet for den \xc3\x98verste Sovjet og fra 1969 til 1991 var hun medlem af Centralkomiteen for det kommunistiske parti. _NEWLINE_Hun bestred desuden en r\xc3\xa6kke politiske formandsposter, deriblandt ved Den Sovjetiske Kvindekomite, Pr\xc3\xa6sidiet over Sovjetunionens Selskab for Venskab og Kulturelle Relationer med Udenlandske Lande, Det Russiske Center for International Videnskabeligt og Kulturelt Samarbejde. Hun var tillige vicepr\xc3\xa6sident for Kvindernes Internationale Demokratiske F\xc3\xb8deration. Dette fik den betydning, at Teresjkova i kraft af forskellige embeder ofte var repr\xc3\xa6sentant ved internationale begivenheder.\n_START_SECTION_\nPolitisk karriere efter Sovjettiden\n_START_PARAGRAPH_\nDa Sovjetunionen opl\xc3\xb8stes, mistede Teresjkova sine politiske poster. Hendes generelle popularitet mindskedes dog ikke af den grund. Siden 2011 har Teresjkova v\xc3\xa6ret indvalgt i Dumaen ved partiet Forenet Rusland.'